Det var ikke alle borgere, der fulgte politiets anvisninger om at blive inden døre under nattens storm. Klokken kvart over tolv natten til mandag brød ukendte gerningsmænd ind hos guldsmedeforretningen N.P. Nielsen på Bispensgade i Aalborg. Tyvene fik gitterporten foran butikken op ved at bryde en stikdåse op. Derefter kunne de køre gitterporten op og derefter bryde døren op ind til butikken. - Det tyder på, at de har kendskab til, hvordan sådan en gitterport virker, siger vagtchef ved Nordjyllands Politi, Bent Højgaard. Det er endnu ikke opgjort, hvor stort et udbytte af smykker, som tyvene har fået med fra indbruddet.

Opsummering:
Kort efter midnat natten til mandag brød ukendte gerningsmænd ind hos aalborgensisk guldsmed.